|  |  |
| --- | --- |
| Дата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | 2003 г., Рыпінская Леакадзія Пятроўна, 1934 года нараджэння, в. Пагарэльшчына Смаргонскага раёна,  каталічка |
| Назва абрада (свята, звычая) | Вялікдзень |
| Агульныя звесткі (дата і месца правядзення, прымеркаванасць да катал. ці правасл. календара) | Вялікдзень – самае доўгачаканае і радаснае свята ў хрысціян, якое прыходзіла пасля працяглага сямітыднёвага посту. Святкуецца яно з нагоды уваскрашэння Хрыста. Паводле старадаўняй хрысціянскай традыцыі, урачыстасць Уваскрасення Хрыста, заўсёды святкуецца ў нядзелю. |
| Стан бытавання:  а) захаваны ў памяці носьбіта;  б) жывая традыцыя | Захавана ў памяці носьбіта. |
| Паслядоўнае апісанне абрада (свята, звычая) і яго этапаў (калі ёсць) | **Вербная нядзеля**  За тыдзень да Вялікадня, у Вербную нядзелю, у храмах асвячаюцца галінкі вярбы. Прыйшоўшы дадому, імі спачатку сцёбаюць дзетак, а затым дарослых, прыгаварваючы:  “*Верба б’е, не я б’ю,*  *Вялікдзень за тыдзень,*  *Велька ноч за сем ноч,*  *Будзь здароў, як вада,*  *І расці, як вярба*.”  Гэтымі ж галінкамі гаспадар “сцёбаў” жывёл у хляве, пладаносныя дрэвы, пасля чаго вярба клалася на покуці за абразы. Леташняя вербачка не выкідвалася, а ўторквалі яе пад страху ў хляве, а зусім старую спальвалі на агародзе перад пасадкай.  **І ЭТАП – ПАДРЫХТОЎКА ДА СВЯТА**  Пасля Вербнай нядзелі ўсе старанна рыхтуюцца да свята уваскрашэння Хрыста. У чацвер, які на в. Пагарэльшчына называюць “*чысты чвартак*”, усе старанна вымываюць і хату, і самі. Але галоўным дзеяннем кожнага ў гэты дзень з’яўлялася тое, што патрэбна ўстаць на ўсходзе сонца і памыцца ці абцерціся менавіта халоднай вадою, “…*каб ніякая хвароба не прыстала”.*  У “*піраговую суботу*” гаспадыні пякуць пірагі, пасхі, вараць і фарбуюць яйкі, рыхтуюцца сытныя стравы, якімі можна будзе разгавецца ў Велікодную нядзелю. Вельмі важнае значэнне надаецца пафарбаванаму яйку, менавіта яно з’яўляецца галоўным сімвалам і абярэгам Вялікадня. Яйкі фарбуюцца ў чырвоны колер – “*колер крыві Хрыста*”. А калі ў сям’і жалоба - яйкі фарбуюць у сіні колер.  **ІІ ЭТАП – 1 ДЗЕНЬ ВЯЛІКАДНЯ**  Па ўспамінах Генрыха Клуйшы (1928 г.н., католік): “*Раніцай, на Вялікдзень, мама будзіла ўсіх нас, каб мы паспелі ўбачыць, выбегшы на двор, як сонца грае, узыходзячы. Мама казала, што хто з дзяцей першым убачыць сонца на Вялікдзень, той шыбчэй расці будзе. Таму мы стараліся што найшпарчэй на самае высокае месца ўзабрацца, каб на сонца паглядзець. А яно, і сапраўды, то большым, то меньшым становіцца*”. За сталом збіралася сям’я: бацька, маці, дзеці, бабуля і дзядуля. Раніцай, адразу пасля касцёлу, дзе бацька свенціў свянцонку (яйка, хлеб, соль, вяндліну, пірог), сядалі за стол, маліліся і пачыналі снедаць. Першым чынам бацька разразаў на адной талерцы свянцонае яйка (яек было некалькі ў залежнасці ад членаў сям’і), побач насыпаў свянцоную соль, “*жыгнаўся*”, першым еў свянцонку, а пасля перадаваў талерку ўсім прысутным за сталом. Кожны з членаў сям’і рабіў тое ж самае. Пасля гэтага пачыналася сапраўднае застолле, падчас якога дарослыя спявалі “*Вясёлы нам дзень дзісь настаў*”.  У гэты дзень усе віталіся словамі: “*Хрыстус з мартвых встал*” і адказвалі: “*Праўдзівэ повстал*”.  Характэрна для в. Пагарэльшчына, як і для Смаргоншчыны ўвогуле, валачобніцтва. Першымі з самай раніцы, пасля святочнага снедання, пачынаюць абыходзіць хаты дзеці - “*хадзіць у жакі*” - з песняй “*Я маленькі жачок*”, заходзілі ў кожную хату і казалі шчырыя, святочныя пажаданні гаспадарам: “*А бывай здароў, жыві сто гадоў*” “*А жыві болей, мей сто коней*” “*Хадзі каля нівак, мей сто свінак*” а тыя, у сваю чаргу, адорваюць іх велікоднымі яйкамі, пірагамі і прысмакамі.  Пазней, надвячоркам, па вёсках пачынаюць вандраваць валачобнікі. На Смаргоншыне іх называлі “*валоўнікамі*”. Валоўнікі таксама хадзілі па дварах з песнямі, пажаданнямі, але ў адрозненне ад дзяцей, у гурце дарослых быў механоша, музыка, якія іграў на гармоніку, у хату не заходзілі, а стукалі ў акенца і пыталі: “*Ці можна хату павесяліць*?”. І калі атрымлівалі дазвол, спявалі пад вокнамі ці каля ганка вялікодныя песні *“Хадзілі, блудзілі мы, валоўнікі”, “Вясёлы нам дзень настаў”, “Валачобнікі валачыліся”.*  У гурце былі мужчыны і жанчыны рознага ўзросту, колькасць валачобнікаў – ад пяці і болей чалавек. Пасля абыходу вёскі валоўнікі збіраліся ў адной хаце і ладзілі гулянне. Частаваліся прысмакамі, якія атрымалі ад сваіх аднавяскоўцаў. Танцавалі розныя беларускія танцы: “Кракавяк”, “Падыспань”, “Лявоніху” “Лысага” і г.д.  Наступныя два дні (аўторак, серада) пасля Вялікадня з’яўляюцца святочнымі. Людзі з раніцы наведваюць касцёл, а затым клічуць у госці сваякоў, альбо самі наведваюць родных і блізкіх.  Хросных бацькоў запрашалі ў госці і частавалі вялікоднымі прысмакамі. |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | Вербачка: вербачкі рабілі з трох галінак вярбы, ягодніку ці ядлоўцу. Звязвалі суконнай каляровай нітачкай, якая лічылася лячэбнай пры сустаўных болях.  Фарбаваныя яйкі: яйкі фарбавалі ў шалупінні цыбулі.  Рэцэпт: шалупінне заварвалі ў вадзе, давалі настаяцца, потым працэджвалі і фарбавалі яйкі.  Свечка: прыносілі з касцёла пасля імшы. Яе запальвалі і ставілі на святочны стол, як сімвал уваскрашэння Хрыста. Воск велікоднай свечкі лічыцца цудадзейным і абараняе ад злых сіл. Свечку запальвалі, абнасілі вакол сваіх будынкаў ад маланкі, вялікага ветру, рознай непагадзі. Жывелу “абкурвалі” ад злога вока. Людзей “абкурвалі” ад спужання. |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | Святочнае вясковае адзенне |
| Песні:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка;  ж) тэксты песень. | **“Я маленькі жачок” (запісана ў в. Солы)**  **Я маленькі жачок,**  Скачу, як рачок,  Абышоў я ўсе палеткі,  Там былі малыя дзеткі,  І шчыпалі яны кветкі,  На дарозе сталі -  Бога віталі,  Вітаем і мы Пана,  З Богам ідзем,  Навіну ўваскрашэння нясём.  Пану ручкі падносім  Валачобнага просім,  Просім даць, не шкадаваць,  Песняй будзем вас вітаць”.  **Бытуюць дзіцячыя жартоўныя валачобныя выслоўі:**  Я маленькі жачок, паўзу, як рачок,  Скачу, як жабка, дай яечка, бабка!  Як не дасі яечка, здохне авечка,  Не дасі кока, вылезе вока.  А як пачастуеш - здароўе ўратуеш.  Просім даць дараванне за жартоўнае вітанне”.  **(Паводле запісу Гэлены Васілеўскай, 1937 г.н. з вёскі Крапіўна)**  **Песня “***Wesoły nam dzień dziś nastał” спяваецца* **падчас застолля членамі сям’і (дарослыя) па малітоўніку:**  *1.* Wesoły nam dzień dziś nastał,  Którego z nas każdy żądał:  Tego dnia Chrystus zmartwychwstał,  Alleluja, Alleluja!  2. Król niebieski k`nam zawitał,  Jako śliczny kwiat. zakwitał:  Po śmierci się nam pokazał.  Alleluja, Alleluja!  3. Piekielne moce zwojował,  Nieprzyjaciele podeptał,  Nad nędznymi się zmiłował.  Alleluja, Alleluja!  4. Do trzeciego dnia tam mieszkał,  Ojce święte tam pocieszał.  Potem iść za sobą kazał.  Alleluja, Alleluja!  5. Którzy v otchłaniach mieszkali,  Płaczliwie tam zawołali.  Gdy Zbawiciela. ujrzeli.  Alleluja, Alleluja!  6. "Zawitaj, przybywający -  Boży Synu wszechmogący,  Wybaw nas z piekie1nej mocy\".  Alleluja, Alleluja!  7. Wielkie tam wesele mieli  Gdy Zbawiciela ujrzeli.  Którego z dawna żądali.  Alleluja, Alleluja!  8. Potem swą mocą zmartwychwstał,  Pieczęci z grobu nie ruszał.  Na stróżach wielki strach powstał.  Alleluja, Alleluja!  9. A gdy Chrystus Pan zmartwychwstał,  Miłośnikom się pokazał,  Anioły do Matki posłał.  Alleluja! Alleluja!  10. `O Anieli najmilejsi,  idźcież do Panny Najświętszej,  do Matki mej najmilejszej!`  Alleluja, alleluja!  11. `Ode mnie Ją pozdrawiajcie  i wesoło zaśpiewajcie:  Królowo rajska wesel się!`  Alleluja, alleluja!  12. Potem z wielką swą światłością  do Matki swej przystąpiwszy,  pocieszył Ją pozdrowiwszy.  Alleluja, alleluja!  13. `Napełniona bądź słodkości,  Matko moja i radości  po onej wielkiej żałości`.  Alleluja, alleluja!  14. `Witajże, Jezu najsłodszy,  Synaczku mój najmilejszy,  pocieszenie wszelkiej duszy`.  Alleluja, alleluja!  15. `Jestem już bardzo wesoła,  gdym Cię Żywego ujrzała,  jakobym się narodziła`.  Alleluja, alleluja!  16. Radośnie z Nim rozmawiała,  usta Jego całowała,  w radości się z Nim rozstała.  Alleluja, alleluja!  17. Przez Twe święte Zmartwychwstanie,  daj nam grzechów odpuszczenie,  a potem wieczne zbawienie!  Alleluja, alleluja!  **“Хадзілі – блудзілі мы, валоўнікі” (запісана ў вёсцы Сінькі):**  Хадзілі – блудзілі мы, валоўнікі,  Хрыстос уваскрос, сын Божы – паўтараецца пасля кожнага радка  Прыблудзілі да паненачкі:   * Добры вечар, табе паненачка,   Адчыні нам акеначка.  Выйдзі, паненка, к нам на ганак,  Выйдзі на ганак, вынесі падарак.  Сорак яек на паўмісак,  Кілбасою абкруціўшы,  Белым сырам завяшыўшы.  А наверх тога паўзалатога,  А мы грошы пералічым,  Маладу паненку шчэ вялічым.  **“Валачобнікі валачыліся”**  Валачобнікі валачыліся,  Дый віно ж маё зялёная - паўтараецца пасля кожнага радка  Валачыліся, намачыліся.  Зайшлі ў хату, пасушыліся.   * Гаспадынечка-перапёлачка,   Дай жа нам ты яечка.  Гаспадару мы жадаем  Дочак выдаваці,  сынкоў ажаніці.  Усяго найлепшага,  Мы вам жадаем.  Дый віно ж маё зялёная.  **(Запісана ад Гакуць Ядзвігі Ягораўны 1928 г.н., в. Круні)** |
| Танцы:  а) назва, від;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка і адзенне (танцавальныя прылады, галаўныя ўборы, абутак);  ж) відэа- ці тэкставае апісанне прыкладваецца. | Валоўнікі збіраліся ў адной хаце і ладзілі танцы. Танцавалі розныя беларускія танцы, “Кракавяк”, “Падыспань”, “Лявоніху” “Лысага” і г.д. |
| Музыка:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) інструменты;  е) адзенне;  ж) відэа- ці аўдыёфіксацыя прыкладваецца. | Гурт музыкантаў хадзіш з валачобнікамі па вёсцы і пасля заставаліся на агульным гулянні.  Інструменты маглі быць розныя: гармонік, бубен, скрыпка, цымбалы, дудачка. Ігралі розныя беларускія народныя песні і танцы. |
| Гульні, забавы:  а) назва;  б) месца, час выканання;  в) выканаўцы (полаўзроставая катэгорыя);  г) музычнае суправаджэнне (у тым ліку танцы і песні);  д) атрыбутыка;  е) кароткае апісанне ходу гульні, забавы. | 1. “Катанне яек”: яйкі каталі па нахіленым жолабе і глядзелі, чыё далей пакоціцца, то будзе доўгае жыццё.  2. Яйка хавалі пад шапку і гадалі, у які напрамак глядзіць вастрэйшы бок: то казалі, што дзяўчына пойдзе замуж у той бок.  3. Біткі: пасля таго, як дзеці паходзяць “*у жа*кі”, гулялі ў біткі на вуліцы ці ў хаце. Пераможцам з’яўляецца той, у каго больш застанецца цэлых яек. |
| Традыцыйная кухня:  а) назва стравы;  б) час ужывання;  в) хто гатаваў;  г) працэс прыгатавання. | Велікодныя стравы: яйкі фарбаваныя, пірагі, хрушчы, каўбасы, мясныя рулеты, вантрабянка, кішка, цэпіліны, халоднае, яечня. З напояў – самагон, віно, квас, кампот з сухіх яблыкаў і грушаў.  **Рэцэпт цыпілінаў:** бульбу нацерці на дробнай тарцы і выціснуць сок з дапамогай марлі альбо спецыяльна прызначанага палатна. Убіць яйка, дадаць крыху мукі і крухмалу, які атрымаўся пасля адціснутай нацёртай бульбы, солі і ўсё добра размяшаць.  Свінны фарш пасаліць, папярчыць і таксама добра перамяшаць. Узяць камяк бульбянога цеста (памерам з вялікае яйко) і расплюшчыць на далоні, унутар палажыць фарш (памерам з грэцкі арэх) і злучыць краі. Падрыхтаваныя цэпіліны апусціць у падсоленую кіпучую ваду і варыць прыкладна 20-25 хвілін.  У гэты час неабходна зрабіць зажарку: маленькія кавалачкі сала з цыбуляй пасмажыць на патэльні.  Калі цэпіліны будуць гатовы, іх выкладваюць на вялікую талерку і паліваюць зажаркай. |